Girardus divina miseratione episcopus Eduensis, gerens administrationem archiepiscopatus Lugdunensis, tam in spiritualibus quam in temporalibus, ipsius sede vacante, dilectis sibi in Christo capellanis seu vicariis Sancte Crucis, Sancti Pauli, Sancti Nicetii et de Plateria, ac omnibus aliis capellanis seu vicariis in civitate ac suburbio Lugdunensi constitutis, ad quos presentes littere pervenerint, salutem in Domino sempiternam. Cum nos, monitione premissa, excommunicaverimus Stephanum Albi, Bernardum et Johannem de Chaponay, Guillermum Albi, Andream et Pontium de Albone, Johannem, Petrum, Bartholomeum et Bernardum de Varay, Stephanum et Humbertum Flament, Perronetum de Chalens, Matheum et G. de Mura fratres, Garnerium Dorerii, Johannem de Foreis, Johannem Lyethardi, Johannem de Durchia, Michaelem de Chaponay, Bernardum et Johannem Malaint, Petrum de Vienna, Andream Gaudillon, Girardum Rigaudi, Guidonem de Meunay, Martinum Charreton, Petrum Do, Bartholomeum de Insula, Petrum Chamoissin, Thomam de Varay, Petrum et Guillermum Bonivardi, Guillermum Correarii, et in generali omnes cives et habitatores Lugdunenses et civitatem Lugdunensem supposuerimus interdicto, pro eo quod moniti sufficienter a nobis ut claves portarum civitatis Lugdunensis nobis vel mandato nostro traderent, cathenas, pontes et barras quas posuerant, munitiones novas et fossata que in locis non consuetis fecerant, removerent et ad statum in quo erant tempore domini Philipi, olim Lugdunensis electi, predicta reducerent, juramenta et conjurationes inter se inita sibi invicem remitterent penitus et quittarent, et a convocationibus suis et tractatibus quos faciebant desisterent, et ecclesiam de Magdalena quam incastellaverant et ad usus redegerant seculares ad statum pristinum reducerent, et duodecim cives quos constituerant ut eorum consilio tota Lugdunensis civitas regeretur amoverent, et nec consules haberent vel rectores, et ne collectas facerent nec aliquem compellerent ad solvendum, et a saisitionibus et pignorationibus et dissaisitionibus quas faciebant et fecerant desisterent, et ab aliis juridictionem nostram tangentibus desisterent penitus et cessarent, facta quoque contra juridictionem archiepiscopatus Lugdunensis nobis emendarent, parere nostre monitioni predicte contempxerunt. Unde cum super predictis tunc temporis factis pro quibus erant excommunicati a nobis in quantum nos tangit, ratione dicte sedis archiepiscopatus Lugdunensis nobis a dictis civibus extiterit satisfactum, vobis omnibus et singulis precipiendo mandamus quatinus predictos cives superius nominatim expressos ac alios cives et habitatores Lugdunenses quos a predicta excommunicatione in scriptis absolvimus publice denuncietis absolutos, et interdictum predictum quod nos penitus amovemus in hiis scriptis amotum publice nuncietis. Guillermum vero de Anziaco volumus predictis sentenciis interdicti et excommunicationis sicut prius manere ligatum, absolutione hujusmodi non obstante. Datum XV kalendas augusti, anno Domini millesimo ducentesimo septuagesimo primo. Redde litteras sigillatas. Nos vero predictus episcopus Eduensis rogavimus venerabilem in Christo patrem dominum Guidonem episcopum Claromontensem et virum venerabilem magistrum Nicholaum de Cathalano, thesaurarium Ebroicensem, domini Philippi, Dei gratia illustris Francorum regis clericum, ut sigilla sua una cum sigillo nostro presentibus litteris apponant in testimonium veritatis. Nos vero predicti episcopus Claromontensis et magister Nicholaus, ad requisitionem dicti domini episcopi Eduensis, presentibus litteris sigilla nostra una cum sigillo suo duximus apponenda. Datum anno et XV kal. quibus supra.